Gaan jy só? | SARIE
Gaan jy só?	deur André le Roux
Hoe … só?
Jy't weliswaar huisdra-klere aan, maar dit ís immers Saterdagoggend en wie sny nou gras op 'n Saterdagoggend met 'n das aan? Daar's 'n verfkol op jou hemp, maar die kol sit gelukkig agter en jou kortbroek – 'n bietjie verbleik – het jy uit die wasgoedmandjie opgediep, maar hy's gelukkig nie te veel gekreukel nie.
Net so het sy dit – persoonlik – teen jou geliefkoosde, wollerige woltrui vol wolletjies, wat jy gewoonlik voor die TV dra. As jy dié trui aanhet, wen jou span elke keer.
"Waar's die nuwe trui wat ek – persóónlik – vir jou gekoop het?" vra sy. "Daai ding is opgedra," sê sy. "Óp. En kyk hoe uitgerek is dit." Moet sê, 'n trui wat tot op jou knieë hang soos 'n jong jassie met die skouernate op jou elmboë, kan moontlik snaaks lyk (en by 'n kortbroek dalk komieklik). Maar die nuwe een sit nie so lekker nie, is ook nie warm genoeg nie, en toe jy dit een Saterdagmiddag aangehad het, toe verloor jou span.
Jy weet vir 'n feit sy wou al – persoonlik – daardie trui weggee, jy moes dreig met onmin in die huis en géén blomme of Bar Ones vir die volgende ses maande nie. Buitendien: Iemand het daai trui, om mee te begin, te groot gebrei.
Buitendien: Die Camel Man-voorkoms is terug. In Afrikaans: Pure bokram. Hulle noem dit die Übermann – met borshare en baard. Weg is die metroman – met sy sagte, ou verpiepte velletjie en klere wat na Sta-soft en blomme ruik.
"Dit rasper-krasper so," gril sy en maak in die proses nuwe woorde op soos rasper-krasper (kirts-girts het jy sommer self opgemaak en trillings is 'n bestaande woord). Dis in elk geval nie asof jy die Camel Man is nie … sê sy vir die verfkol op jou hemp, net sag genoeg sodat jy ook kan hoor.